RO Jurnalul Oficial al Uniunii Europene C 111/13

Raportul final al consilierului-auditor (1)

Cazul COMP/38.866 – Fosfați pentru hrana animalelor

2011/C 111/08

Prezentul caz se referă la un cartel între șase grupuri de întreprinderi care desfășoară activități în sectorul producției de fosfați pentru hrana animalelor (2). Întreprinderile au participat la un cartel care a durat în total o perioadă de aproximativ 35 de ani (1969-2004) și a acoperit mai multe state membre.

În cazul a cinci grupuri de întreprinderi, proiectul de decizie este rezultatul procedurii de tranzacționare (3), în timp ce un grup a ales să nu urmeze o procedură de tranzacționare, optând pentru procedura ordinară (așa-numitul caz-hibrid). Drept urmare, vor fi adoptate două decizii distincte în acest caz, o decizie comună destinată întreprinderilor care urmează procedura de tranzacționare și o decizie destinată celeilalte întreprinderi.

Context

În urma unei cereri de imunitate depuse de Kemira în luna noiembrie 2003, au fost efectuate inspecții inopinate în luna februarie 2004. Cinci ani mai târziu, la 19 februarie 2009, Comisia a inițiat în mod oficial o procedură și a invitat întreprinderile în cauză să precizeze în scris dacă erau pregătite să se angajeze în discuții de tranzacționare în vederea introducerii de propuneri de tranzacționare (4). Toate părțile au acceptat invitația și au avut loc discuții bilaterale de tranzacționare între DG Concurență și fiecare dintre destinatari.

În urma acestor discuții, toate întreprinderile, cu excepția societății Timab Industries S.A și a întreprinderii-mamă a acesteia, Compagnie Financière et de Participation Roullier (denumită în continuare Timab/CFPR), au făcut propuneri de tranzacționare. În consecință, pentru Timab/CFPR, s-a revenit la procedura ordinară.

Procedura scrisă

Comunicarea privind obiecțiunile

La 23 noiembrie 2009, Comisia a adoptat o serie de șase comunicări privind obiecțiunile (CO), care au fost notificate fiecăreia din întreprinderile participante la procedură. Conform CO, întreprinderile Ercros, FMC Foret, Kemira, Tessenderlo, Quimitecnica și Timab/CFPR au participat, între 19 martie 1969, cel mai târziu, și 10 februarie 2004, cel mai devreme, pentru perioade diferite, la încălcarea unică și continuă a articolului 101 din TFUE și a articolului 53 din Acordul privind SEE. Domeniul geografic de aplicare a cartelului a acoperit, fără întrerupere, Austria, Belgia, Danemarca, Finlanda, Franța, Germania, Ungaria, Irlanda, Țările de Jos, Norvegia, Suedia și Regatul Unit, în timp ce Spania și Portugalia au fost acoperite începând din 1992 și, respectiv, 1993 (5). În ceea ce privește Timab/CFPR, încălcarea presupusă a durat din 16 septembrie 1993 până în 10 februarie 2004. Încălcarea a constat în împărțirea unei mari părți din piața UE prin alocarea de cote de vânzare și de clienți, precum și în coordonarea prețurilor și a condițiilor de vânzare. În CO Comisia și-a anunțat intenția de a adopta o decizie privind încălcarea și de a aplica amenzi (6).

Accesul la dosar

Înainte de notificarea CO, grupurile de întreprinderi care au urmat procedura de tranzacționare fuseseră deja informate verbal, în timpul discuțiilor legate de tranzacționare, cu privire la obiecțiunile avute în vedere și primiseră acces la dovezile din dosarul Comisiei. În propunerile lor de tranzacționare, aceste grupuri au confirmat faptul că li s-au oferit suficiente ocazii de a-și face cunoscute opiniile și că nu ar mai solicita acces în continuare, cu condiția ca CO să reflecte propunerile lor de tranzacționare.

După primirea CO, părțile la tranzacționare au confirmat în mod neechivoc faptul că CO corespunde celor prezentate în propunerile de tranzacționare și că urmează în continuare procedura de tranzacționare.

După primirea CO, întreprinderilor Timab/CFPR li s-a acordat acces deplin la dosarul de investigație al Comisiei printr-un DVD și prin accesul, la sediul Comisiei, la declarațiile întreprinderilor, precum și la o versiune neconfidențială a propunerilor de tranzacționare ale celorlalte părți. În plus, lui Timab/CFPR i s-a acordat ulterior, la cerere, acces suplimentar la comentariile cu privire la CO ale părților care au urmat procedura de tranzacționare, la sediul Comisiei.

Perioadele prevăzute pentru răspunsuri

După primirea CO, părților care urmează procedura de tranzacționare li s-a acordat o perioadă de două săptămâni pentru a răspunde, în conformitate cu punctul 26 din Comunicarea privind desfășurarea procedurilor de tranzacție. În baza unei cereri, uneia dintre părțile care urmează procedura de tranzacționare, Ercros, i s-a acordat o prelungire de două zile pentru a-și transmite răspunsul.

Inițial, întreprinderilor Timab/CFPR li s-a acordat o perioadă de patru săptămâni pentru a răspunde la CO. În baza unei cereri, termenul a fost prelungit cu încă cinci săptămâni.

Procedura orală

Audierea

La 24 februarie 2010, la cererea întreprinderilor Timab/CFPR, a avut loc o audiere.

Fără a aduce atingere faptului că părțile care urmează procedura de tranzacționare renunțaseră la dreptul lor de a cere o audiere, consilierul-auditor care răspundea de caz la acel moment a decis, din motive de transparență și corectitudine, să le invite la audiere, în calitate de întreprinderi implicate în procedură. Toate grupurile de întreprinderi, cu excepția întreprinderii Tessenderlo, au acceptat invitația și au participat la audiere.

Proiectul de decizie

Proiectul de decizie reține obiecțiunile prezentate în comunicarea privind obiecțiunile cu privire la părțile care urmează procedura de tranzacționare și reflectă, de asemenea, propunerile de tranzacționare ale părților. În consecință, proiectul de decizie se referă exclusiv la obiecțiunile asupra cărora părțile care urmează procedura de tranzacționare au avut posibilitatea de a-și face cunoscute punctele de vedere. În acest sens, am luat notă, de asemenea, de faptul că părțile care urmează procedura de tranzacționare au confirmat în mod neechivoc în propunerile lor de tranzacționare că li s-au oferit suficiente ocazii de a-și face cunoscute opiniile și de faptul că nu au ridicat niciun fel de probleme legate de procedură în fața consilierului-auditor.

De asemenea, în ceea ce privește Timab/CFPR, proiectul de decizie reține obiecțiunile prezentate în declarația privind obiecțiunile. Cu toate acestea, având în vedere contribuțiile în scris și verbale ale Timab/CFPR, durata încălcării a fost redusă în mod semnificativ, de la aproximativ 25 de ani la mai puțin de unsprezece ani.

Consider că, în acest caz, drepturile tuturor participanților la procedură de a fi audiați au fost respectate.

Bruxelles, 14 iulie 2010. Michael ALBERS

(1) În temeiul articolelor 15 și 16 din Decizia (2001/462/CE, CECO) a Comisiei din 23 mai 2001 privind mandatul consilierilor-auditori în anumite proceduri în domeniul concurenței – JO L 162, 19.6.2001, p. 21.

(2) Ercros (Ercros S.A., Ercros Industrial S.A.), FMC Foret (FMC Foret S.A., FMC Chemicals Netherlands B.V., FMC Corporation), Kemira, (Kemira Oyj, Yara Phosphates Oy, Yara Soumi Oy), Tessenderlo Chemie N.V., Quimitécnica (Quimitécnica.com — Cemércio e Industria Quimica S.A., José de Mello SGPS S.A.) și Timab (Timab Industries S.A., Compagnie Financière et de Participation Roullier).

(3) Regulamentul (CE) nr. 622/2008 al Comisiei de modificare a Regulamentului (CE) nr. 773/2004 în ceea ce privește desfășurarea procedurii de tranzacționare în cazurile privind cartelurile, JO L 171, 1.7.2008, p. 3 și Comunicarea Comisiei privind desfășurarea procedurilor de tranzacție în vederea adoptării de decizii în temeiul articolelor 7 și 23 din Regulamentul (CE) nr. 1/2003 al Consiliului în cazurile privind cartelurile, JO C 167, 2.7.2008, p. 1.

(4) Articolul 10a alineatul (1) din Regulamentul (CE) nr. 773/2004 (JO L 123, 27.4.2004, p. 18).

(5) În scopul aplicării articolului 101 din TFUE și/sau a articolului 53 din Acordul privind SEE, Austria, Finlanda, Norvegia și Suedia se află sub jurisdicția Comisiei Europene începând cu 1 ianuarie 1994.

(6) Articolele 7 și 23 din Regulamentul (CE) nr. 1/2003 al Consiliului privind punerea în aplicare a normelor de concurență prevăzute la articolele 81 și 82 din tratat, JO L 1, 4.1.2003, p. 1.